b'\n_START_ARTICLE_\nWolfgang B\xc3\xb6rnsen\n_START_PARAGRAPH_\nWolfgang B\xc3\xb6rnsen (s\xc3\xbcndinud 26. aprillil 1942 Flensburgis) on Saksa poliitik (CDU). Ta oli 1987\xe2\x80\x932013 Bundestagi saadik ning 2005\xe2\x80\x932013 Bundestagi CDU/CSU fraktsiooni kultuuri ja meedia t\xc3\xb6\xc3\xb6r\xc3\xbchma esimees.\n_START_SECTION_\nElu ja t\xc3\xb6\xc3\xb6\n_START_PARAGRAPH_\nP\xc3\xa4rast keskkooli \xc3\xb5ppis B\xc3\xb6rnsen m\xc3\xbc\xc3\xbcrsepaks ning \xc3\xbchtlasi Flensburgi K\xc3\xb5rgemas Majanduskoolis. Seej\xc3\xa4rel l\xc3\xb5petas ta reaalkoolide \xc3\xb5petajana Kieli Pedagoogikak\xc3\xb5rgkooli. J\xc3\xa4rgnevalt t\xc3\xb6\xc3\xb6tas Flensburgi K\xc3\xa4the Lasseni Koolis ajaloo, majanduse/poliitika ja religiooni \xc3\xb5petajana. B\xc3\xb6rnsen \xc3\xb5petas peale selle ka Kieli Pedagoogikak\xc3\xb5rgkoolis vaba aja pedagoogikat ning Flensburgi Pedagoogikak\xc3\xb5rgkoolis m\xc3\xa4ngu- ja teatripedagoogikat._NEWLINE_Wolfgang B\xc3\xb6rnsen on evangeelse kiriku liige, abielus ja nelja lapse isa.\n_START_SECTION_\nPartei\n_START_PARAGRAPH_\nB\xc3\xb6rnsen astus 1967. aastal Kristlik-Demokraatlikku Parteisse (CDU) ja 1977 ka Kristlik-Demokraatlikku T\xc3\xb6\xc3\xb6tajate \xc3\x9chingusse (CDA). Ta oli 1991\xe2\x80\x931995 CDU Schleswig-Holsteini liidumaa organisatsiooni peasekret\xc3\xa4r.\n_START_SECTION_\nSaadik\n_START_PARAGRAPH_\nAlates 1987. aastast oli B\xc3\xb6rnsen Saksamaa Bundestagi liige. Seal oli ta Bundestagi CDU/CSU fraktsiooni rannikualade t\xc3\xb6\xc3\xb6r\xc3\xbchma esimees. Alates 2005. aasta novembrist juhatas ta lisaks ka fraktsiooni kultuuri ja meedia t\xc3\xb6\xc3\xb6r\xc3\xbchma ning oli CDU/CSU fraktsiooni kultuuripoliitika k\xc3\xb5neisik. Selles rollis astus ta 2012. aasta aprillis v\xc3\xa4lja arvutim\xc3\xa4ngu "Crysis 2" Saksamaa arvutim\xc3\xa4ngude auhinnale nomineerimise vastu. Kuigi \xc5\xbe\xc3\xbcrii oli koostatud s\xc3\xb5ltumatutest isikutest, \xc3\xa4hvardas B\xc3\xb6rnsen \xe2\x80\x9euue \xc5\xbe\xc3\xbcrii kokkupanekuga\xe2\x80\x9c ning seet\xc3\xb5ttu kritiseeriti mitmelt poolt teda ennast, isegi tema enda fraktsiooni ridadest._NEWLINE_Wolfgang B\xc3\xb6rnsen valiti 1987, 1990, 1994 ja 2009 Bundestagi saadikuks otsemandaadiga Flensburg-Schleswigi valimisringkonnast nr 1 ning 1998, 2002 ja 2005 Schleswig-Holsteini liidumaa nimekirja kaudu. Ta teatas, et olles olnud juba 25 aastat Bundestagi saadik, ei soovi ta enam 2013. aasta Bundestagi valimistel kandideerida. Tema koha v\xc3\xb5ttis \xc3\xbcle Sabine S\xc3\xbctterlin-Waack.\n_START_SECTION_\nLiikmesus\n_START_PARAGRAPH_\nB\xc3\xb6rnsen on Saksamaa Bundestagi Euroopa Liidu parlamendir\xc3\xbchma liige.'